ང་ཚོ་བོད་མི་རིགས་ཀྱི་རིག་གཞུང་ཞེས་རྗོད་སྐབས་དེང་དུས་འཛམ་གླིང་འདིའི་སྒང་གི་ཚན་རིག་པ་མང་པོས་ཧ་ལམ་སེམས་ཁམས་རིག་པ་སོགས་ཀྱི་ཐོག་ལ་རེ་བ་རྒྱག་ས་ཞིག་ཆགས་ཡོད།བོད་ཀྱི་བདེན་དོན་ནི་སངས་རྒྱས་ཀྱི་བསྟན་པ་དང་འབྲེལ་བ་ཆགས་ཡོད།ང་རང་ཚོས་དུས་ཡུན་འདིའི་རིང་བོད་བསྟན་སྲིད་སླད་ཞབས་འདེགས་བསྒྲུབས་པ་དེ་དག་སངས་རྒྱས་ཀྱི་བསྟན་པར་ཞབས་འདེགས་བསྒྲུབས་པར་བརྟེན་ང་ཚོ་ཚང་མས་ཚོགས་བསགས་ཡོད།གཉིས་ནས་བོད་གངས་ཅན་གྱི་ལྗོངས་ནི་འཕགས་པ་སྤྱན་རས་གཟིགས་ཀྱི་འདུལ་ཞིང་ཞེས་ཡོངས་གྲགས་རེད།ལོ་རྒྱུས་ཐོག་ནས་ཡིན་ནའང་ཕལ་ཆེར་འཕགས་པ་སྤྱན་རས་གཟིགས་ཀྱི་སྐུའི་རྣམ་སྤྲུལ་འདྲ་མིན་གྱི་ཐོག་ནས་བོད་བསྟན་སྲིད་ཀྱི་འཕྲིན་ལས་བསྐྱངས་པ་ཧ་ཅང་གསལ་པོ་རེད།དེར་བརྟེན་ང་ཚོས་བོད་སྤྱི་པའི་དོན་དུ་སོ་སོའི་མི་ཚེ་གང་པོ་བཏང་ནས་དཀའ་ལས་བརྒྱབ་པ་དེ་སོ་སོར་བྱིན་རླབས་ཟེར་ནའང་འདྲ།ལས་ཀྱི་འབྲེལ་བ་ཟེར་ནའང་འདྲ།གང་ལྟར་འཕགས་པ་སྤྱན་རས་གཟིགས་དང་འབྲེལ་བ་ཐུན་མོང་མ་ཡིན་པ་ཞིག་ཆགས་ཡོད།